KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi yleisön osallistumisesta tiettyjen ympäristöä koskevien suunnitelmien ja ohjelmien laatimiseen sekä neuvoston direktiivien 85/337/ETY ja 96/61/EY muuttamisesta yleisön osallistumisen sekä muutoksenhaku- ja vireillepano-oikeuden osalta

2000/0331 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi yleisön osallistumisesta tiettyjen ympäristöä koskevien suunnitelmien ja ohjelmien laatimiseen sekä neuvoston direktiivien 85/337/ETY ja 96/61/EY muuttamisesta yleisön osallistumisen sekä muutoksenhaku- ja vireillepano-oikeuden osalta

1. TAUSTAA

Ehdotus toimitettiin Euroopan parlamentille ja neuvostolle (asiakirja KOM(2000) 839 lopullinen - 2000/0331(COD)): // 18. tammikuuta 2001

Talous- ja sosiaalikomitea antoi lausuntonsa: // 30. toukokuuta 2001

Euroopan parlamentti antoi lausuntonsa ensimmäisessä käsittelyssä: // 23. lokakuuta 2001

Muutettu ehdotus toimitettiin: // 12. joulukuuta 2001

Yhteinen kanta vahvistettiin: // 25. huhtikuuta 2002

2. KOMISSION EHDOTUKSEN TAVOITE

Ehdotuksen tavoitteena on edistää yleisön osallistumista ympäristöalan päätöksentekoon ja varmistaa, että perusmenettelyt ovat johdonmukaiset kaikissa jäsenvaltioissa sekä valtioiden rajat ylittävissä tapauksissa. Kun direktiivi on annettu, se edesauttaa tiedon saannista, kansalaisten osallistumisoikeudesta sekä muutoksenhaku- ja vireillepano-oikeudesta ympäristöasioissa tehdyn Yhdistyneiden kansakuntien Euroopan talouskomission yleissopimuksen ("Århusin yleissopimus") täytäntöönpanoa. Yhteisö ja jäsenvaltiot allekirjoittivat sopimuksen kesäkuussa 1998.

Tällä direktiiviehdotuksella täydennetään tai muutetaan asiaa koskevaa yhteisön lainsäädäntöä, jotta siihen voitaisiin kaikilta osin sisällyttää Århusin yleissopimuksen "toisen pilarin" vaatimukset kansalaisten osallistumisoikeudesta ympäristöalan päätöksentekoon. Näitä vaatimuksia sisältyy jo muuhun hiljattain annettuun lainsäädäntöön, esimerkiksi Euroopan parlamentin ja neuvoston direktiiviin 2001/42/EY tiettyjen suunnitelmien ja ohjelmien ympäristövaikutusten arvioinnista ja Euroopan parlamentin ja neuvoston direktiiviin 2000/60/EY yhteisön vesipolitiikan puitteista. Yleissopimuksen ensimmäiseen pilariin liittyen vahvistettiin tammikuussa 2002 yhteinen kanta ehdotetusta direktiivistä ympäristöä koskevan tiedon julkisesta saatavuudesta.

Nyt käsiteltävänä olevassa ehdotetussa direktiivissä säädetään yleisön osallistumisesta sellaisten suunnitelmien ja ohjelmien valmisteluun, jotka on laadittava ympäristöalan direktiivien mukaisesti (1 artikla). Näin pannaan täytäntöön Århusin yleissopimuksen 7 artikla. Kyseiset suunnitelmat ja ohjelmat (liite I) liittyvät suurelta osin jätteiden käsittelyyn, ilmanlaadun hallintaan sekä vesien suojeluun nitraateilta.

Lisäksi ehdotetaan tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY sekä ympäristön pilaantumisen ehkäisemisen ja vähentämisen yhtenäistämiseksi annetun neuvoston direktiivin 96/61/EY ("IPPC-direktiivi") muuttamista. Kyseisissä säännöksissä (2 ja 3 artikla) säädetään yleisön osallistumisesta hankkeita koskevaan luvanantomenettelyyn Århusin yleissopimuksen mukaisesti (6 artikla). Ehdotuksessa esitetään yleisötiedotukseen liittyvät velvollisuudet ja tietoja koskevat vaatimukset sekä vaatimus siitä, että "yleisölle, jota asia koskee", annetaan mahdollisuus osallistua päätöksentekoon. Siinä säädetään muutoksenhaku- ja vireillepano-oikeudesta sekä mahdollisuudesta panna vireille menettely, jossa käsitellään yleisön osallistumista koskevien määräysten soveltamisalaan kuuluvien päätösten asiasisällön tai menettelyjen laillisuutta. Näin pantaisiin täytäntöön Århusin yleissopimuksen 9 artiklan 2 kohta.

3. YHTEISTÄ KANTAA KOSKEVAT HUOMAUTUKSET

3.1 Yleiset huomautukset

Komissio hyväksyi kokonaan, osittain tai periaatteessa 13 tarkistusta Euroopan parlamentin 23. lokakuuta 2001 esittämistä 21 tarkistuksesta. Yleisesti ottaen komissio hyväksyi useita niistä tarkistuksista, joiden tarkoituksena oli yhdenmukaistaa tekstiä Århusin yleissopimuksen kanssa. Muita tarkistuksia, joiden katsottiin selventävän tai tarkentavan ehdotuksen tekstiä hyödyllisellä tavalla, hyväksyttiin osittain tai periaatteessa.

Komissio ei hyväksynyt niitä tarkistuksia, joissa mennään Århusin yleissopimuksen oikeudellisesti sitovia vaatimuksia pidemmälle. Se ei myöskään hyväksynyt tarkistuksia, jotka ovat päällekkäisiä tai ristiriidassa jo voimassa olevaan lainsäädäntöön sisältyvien menettelyjen kanssa, koska tällä olisi tarkoituksenvastainen vaikutus yleisön osallistumiseen.

3.2 Yksityiskohtaiset huomiot

3.2.1 Komission hyväksymät parlamentin tarkistukset, jotka on sisällytetty yhteiseen kantaan kokonaan tai osittain

Komissio hyväksyi osittain tarkistuksen 9/10/33, ja yhteisessä kannassa on otettu huomioon hyväksytyt osat. Tämän seurauksena "sähköiset viestimet" mainitaan 2 artiklan 2 kohdan a alakohdassa mahdollisena tapana tiedottaa yleisölle. Yleisön saataville saatettaviin tietoihin on kuuluttava "muun muassa tiedot oikeudesta osallistua päätöksentekoon sekä toimivaltaisesta viranomaisesta, jolle voi esittää huomautuksia tai kysymyksiä". Artiklan 2 kohdan b alakohtaan on lisätty ilmaisu "vaihtoehtojen ollessa vielä avoinna". Tämä sanamuoto on Århusin yleissopimuksen mukainen, ja siinä on muotoiltu uudestaan parlamentin ehdottama "mitään vaihtoehtoja rajoittamatta". Parlamentin ehdottama toinen kohta on periaatteessa hyväksytty lisäämällä uusi d alakohta: "toimivaltainen viranomainen pyrkii kohtuullisin keinoin tiedottamaan yleisölle tehdyistä päätöksistä sekä noiden päätösten perusteina olevista syistä ja näkökohdista".

Komissio hyväksyi osittain 3 artiklan 2 kohtaa koskevan tarkistuksen 34/15/16, jolla muutetaan direktiivin 85/337/ETY 6 artiklaa. Myös tämän osalta yhteiseen kantaan on hyväksytty "sähköiset viestimet" (direktiivin 85/337/ETY 6 artiklan 2 kohta). Direktiivin 85/337/ETY 6 artiklan 4 kohtaan lisätään "vaihtoehtojen ollessa vielä avoinna" liittyen yleisön, jota asia koskee, osallistumiseen ympäristöalan päätöksentekoon.

Muutoksenhaku- ja vireillepano-oikeutta koskeva tarkistus 31/rev hyväksyttiin osittain ja otettiin huomioon yhteisessä kannassa lisäämällä direktiivin 85/337/ETY 10 a artiklan ilmaisuun "laillisesti perustetussa elimessä" (3 artiklan 5 kohta) ilmaisu "riippumattomassa ja puolueettomassa" . Sama koskee tarkistusta 32/rev/23, joka liittyy IPPC-direktiivin uuteen 15 a artiklaan (4 artiklan 4 kohta). Vaikka loput tarkistuksissa ehdotetusta tekstistä on lisätty yhteiseen kantaan, on painotettava, että komissio ei voi hyväksyä Euroopan parlamentin esittämiä muutoksia sellaisenaan vaan ainoastaan, mikäli asiaan liittyvää Århusin yleissopimuksen teksti toistetaan kaikilta osin. Tämä koskee yhteistä kantaa, jossa myös toistetaan Århusin yleissopimuksen tekstiä, kun selvennetään "riittävää etua" ja "oikeuden heikentymistä" valtioista riippumattomien järjestöjen osalta. Lisäksi yhteiseen kantaan on sisällytetty teksti "kyseisen menettelyn on oltava oikeudenmukainen, tasapuolinen ja nopea eikä se saa olla niin kallis, että se olisi esteenä menettelyyn osallistumiselle", joka noudattaa myöskin Århusin yleissopimusta.

Tarkistus 20/21 hyväksyttiin osittain. Ajatus siitä, että yleisölle, jota asia koskee, olisi tiedotettava muutoksenhakumenettelyä koskevista mahdollisuuksista, hyväksyttiin periaatteessa ja sisällytettiin yhteiseen kantaan. Se sisältyy nyt direktiivin 85/337/ETY uuden 10 a artiklan loppuun (3 artiklan 5 kohta) Århusin tekstin mukaisesti: "Tämän artiklan säännösten tehostamiseksi jäsenvaltioiden on varmistettava, että yleisölle tiedotetaan mahdollisuudesta turvautua hallinnollisiin ja tuomioistuimessa tapahtuviin muutoksenhakumenettelyihin."

Sama koskee IPPC-direktiiviä: tarkistus 35 hyväksyttiin osittain, koska komissio hyväksyi periaatteessa sen, että tekstiin lisätään viittaus muutoksenhakumenettelyjä koskeviin tietoihin. Viittaus sopii kuitenkin paremmin uuden muutoksenhaku- ja vireillepano-oikeutta koskevan 15 a artiklan loppuun (4 artiklan 4 kohta).

Komissio ja neuvosto hyväksyivät osittain tarkistuksen 27/28/29, joka koskee uutta IPPC-direktiivin liitettä V. Yhteisessä kannassa 1 kohtaan on sisällytetty viittaus sähköisiin viestimiin (kuten 2 ja 3 artiklassa). Viittaus on muotoiltu uudelleen seuraavasti: "muin asianmukaisin tavoin, kuten sähköisin viestimin milloin mahdollista". Lisäksi 4 kohdan uudessa sanamuodossa (Päätöstä tehdessä ... kuulemisen tulokset on otettava asianmukaisesti huomioon) otetaan periaatteessa huomioon tätä koskeva muutos.

3.2.2. Parlamentin tarkistukset, jotka komissio on hyväksynyt mutta joita ei ole sisällytetty neuvoston yhteiseen kantaan

Tarkistuksen 13 tarkoituksena oli noudattaa Århusin yleissopimuksen 6 artiklan 1 kohdan c alakohtaa ja vapauttaa direktiivin 85/337/ETY säännöksistä maanpuolustusta palvelevat hankkeet. Poikkeus ei olisi yleinen vaan jäsenvaltiot voisivat tehdä päätöksen tapaus tapaukselta arvioiden. Komissio hyväksyi tämän, mutta neuvosto ei ollut samaa mieltä sanamuodon muuttamisesta tämän osalta.

Komissio hyväksyi periaatteessa osittain tarkistusten 2 ja 5 tavoitteen korvata johdanto-osan 2 ja 6 kappaleessa ilmaisu ihmisten terveyteen ja hyvinvointiin (engl. personal health and well-being). Komission mielestä hyväksyttävä sanamuoto on "ihmisten terveys ja hyvinvointi", joka vastaa perustamissopimuksen 174 artiklassa käytettyä muotoa, ei "yksilöiden terveyteen ja kansanterveyteen ja hyvinvointiin". Tätä ei sisällytetty yhteiseen kantaan, koska neuvosto katsoi, että tämä ei ollut tarkistuksen hengen mukaista. Yhteiseen kantaan ei myöskään otettu johdanto-osan 6 kappaletta koskevan tarkistuksen 5 loppua, jonka komissio oli hyväksynyt periaatteessa. Komissio oli suostunut siihen, että Århusin yleissopimuksen tavoitteeksi mainitaan "sen takaaminen, että yleisö voi osallistua päätöksentekoon ympäristöön vaikuttavissa asioissa" eikä "sen takaaminen, että yleisö voi osallistua tietynlaiseen päätöksentekoon ympäristöasioissa", kuten alunperin ehdotettiin.

Komissio hyväksyi periaatteessa tarkistuksen 4, jolla olisi lisätty teksti "sekä yleisön tukea tehdyille päätöksille" johdanto-osan 3 kappaleen loppuun. Neuvosto ei suostunut tämän tekstin lisäämiseen.

Komissio hyväksyi periaatteessa tarkistuksen 14, mikäli b alakohta muotoiltaisiin uudelleen. Tällä tarkistuksella yleisön osallistuminen ulotettaisiin myös mahdollisiin poikkeuksiin, joiden perusteella tietty hanke vapautetaan direktiivin 85/337/ETY säännöksistä. Kyseisen direktiivin ja ehdotuksen muun osan mukaisesti komissio voi hyväksyä b kohdan muotoiltuna seuraavasti: "asetettava a alakohdassa tarkoitetulla tavalla kootut tiedot, vapauttamispäätöstä koskevat tiedot ja sen perustelut sen yleisöryhmän saataville, jota asia koskee". Neuvosto ei hyväksynyt tätä.

Tarkistuksen 34/15/16 osalta komissio hyväksyi direktiivin 85/337/ETY uuden 6 artiklan 5 kohdan uuden sanamuodon. ("Sen varmistamiseksi, että yleisölle tiedottamiselle ja yleisön valmistautumiselle sekä tehokkaalle osallistumiselle tässä artiklassa säädettyihin eri vaiheisiin jää riittävästi aikaa, on asetettava kohtuulliset aikarajat.") Neuvosto ei hyväksynyt tätä.

Sama koskee tarkistusta 27/28/29, joka koskee IPPC-direktiivin uutta liitettä V. Komissio hyväksyi ehdotuksensa 2 ja 4 kohdan uudelleenmuotoilun. Neuvosto ei kuitenkaan hyväksynyt tätä.

3.2.3. Parlamentin tarkistukset, joita komissio ja neuvosto eivät hyväksy ja joita ei ole sisällytetty yhteiseen kantaan

Tarkistus 1, jolla pyrittiin korvaamaan ilmaisu "ihmisten terveyden" ilmaisulla " yksilöiden terveyden ja kansanterveyden" (katso myös kohta 3.2.2 edellä) hylättiin, koska se ei noudata Euroopan yhteisön perustamissopimuksen 174 artiklan sanamuotoa.

Tarkistuksen 2 ensimmäisellä osalla pyrittiin korvaamaan johdanto-osan 1 kappaleessa oleva ilmaisu "ympäristölainsäädäntöön" ilmaisulla " ympäristöä ja muita politiikan aloja koskeviin säädöksiin, suunnitelmiin ja ohjelmiin". Komissio ja neuvosto eivät hyväksyneet tätä. Sama koskee tarkistuksia 3 ja 8, jotka koskevat johdanto-osan kappaleiden uudelleenmuotoilua sekä tarkistusta 26. Tässä tarkistuksessa ehdotetaan liitteeseen I uutta kohtaa, jota ei ole määritetty hyvin ja joka on mahdollisesti hyvin laaja ("muut yhteisön säädökset, suunnitelmat ja ohjelmat, joilla saattaa olla merkittävä vaikutus ympäristön tai ihmisten terveyden ja hyvinvoinnin kannalta ja joiden toteuttamisessa on otettava huomioon Euroopan yhteisön perustamissopimuksen 6 artikla"). Sikäli kun siinä viitataan "muihin yhteisön säädöksiin", nyt käsiteltävänä oleva ehdotus direktiiviksi ei ole tähän sopiva oikeudellinen asiakirja. Muilta osin tällaisen yleisen viittauksen lisääminen aiheuttaa todennäköisesti päällekkäisyyttä sovellettavan oikeudellisen välineen osalta.

Komissio ja neuvosto eivät hyväksyneet muutosta 6. Sillä olisi lisätty johdanto-osaan kappale, jossa olisi viitattu Århusin yleissopimuksen 8 artiklaan yleisön osallistumisesta täytäntöönpanoasetusten ja yleisesti noudatettavien sitovien sääntöjen valmisteluun. Artikloihin ole kuitenkaan sisällytetty tarkistuksen asiasisältöä.

Tarkistukset 7 ja 30/rev, jotka koskevat suunnitelmiin, ohjelmiin ja politiikkoihin liittyvien oikeudellisten muutoksenhaku- ja vireillepanomenettelyjen käyttömahdollisuutta, hylättiin. Tätä ei edellytetä yleissopimuksen 9 artiklan 2 kohdassa. Direktiivissä 2001/42/EY ei myöskään säädetä tällaisesta muutoksenhaku- ja vireillepano-oikeudesta, ja ja sen hyväksyminen tässä ehdotuksessa loisi oikeudellisesti epäjohdonmukaisen tilanteen.

Tarkistuksen 9/10/33 ja 25 osalta komissio ja neuvosto eivät voineet hyväksyä sitä, että säädettäisiin yleisön osallistumisesta politiikkojen valmisteluun. Tämä on Århusin yleissopimuksessa vain "parasta pyrkimystä" koskeva lauseke (katso 3.1). Myöskään ei hyväksytä viittausta yleisön osallistumiseen suunnitelmien ja ohjelmien valmistelun ja uudelleentarkastelun "eri vaiheisiin". Århusin yleissopimuksen täytäntöönpano ei edellytä tällaista muotoilua. Vaikka kaikki ovat yhtä mieltä siitä, että ympäristöasioita koskevaan yleisön osallistumiseen liittyvä koulutus on tärkeää, tässä yhteydessä ei hyväksytä virkettä näihin menettelyihin voi kuulua muun muassa yleisölle tarjottava julkista päätöksentekoa koskeva koulutus tai koulutuksen rahoitus. Jäsenvaltioiden määrättävissä olevien "yksityiskohtaiset menettelyjen" on tarkoitus olla kuulemisen käytännön yksityiskohtia.

Tarkistuksen 34/15/16 osalta komissio ja neuvosto eivät hyväksy sitä, että myös tarkistusmenettely kuuluisi yleisön osallistumisen piiriin. Tämä olisi ristiriidassa direktiivin 85/337/ETY kanssa, jossa asiaa on jo käsitelty. Komissio ja neuvosto eivät myöskään hyväksy lauseen "Yleisön kuuleminen on otettava asianmukaisella tavalla huomioon päätöksessä" lisäämistä. Direktiivin 85/337/ETY 8 artiklassa on jo tällainen ilmaisu. Myöskään 5 kohdan a alakohtaan ehdotettua muotoilua (toimivaltainen viranomainen toteuttaa kohtuullisia toimia vastatakseen yleisölle), ei voida hyväksyä. Direktiivin 85/337/ETY 9 artiklan 1 kohta velvoittaa jo toimivaltaiset viranomaiset tiedottamaan yleisölle tehdystä päätöksestä ja sen perusteena olevista tärkeimmistä syistä ja perusteluista. Jos vaadittaisiin enemmän, se aiheuttaisi tarpeettoman hallinnollisen taakan. Sama koskee 35 tarkistuksessa ehdotettua 4 kohdan a alakohtaa IPPC-direktiivin osalta (katso uusi 15 artiklan 5 kohdan b alakohta). Tarkistuksen 35 osaa, jolla sisällytettäisiin päätöksentekomenettelyn "eri vaiheet", ei voida hyväksyä, koska se ei vastaa IPPC-direktiiviin perustuvia lupamenettelyjä ja ehdotukseen sisältyy jo mahdollisuus osallistua "varhaisessa vaiheessa ja tehokkaasti".

Tarkistukset 20/21 sekä 24, jotka liittyvät valtioiden rajat ylittävän ulottuvuuden omaaviin hankkeisiin ja laitoksiin, komissio ja neuvosto eivät hyväksy sitä osaa, jolla lisätään, että jäsenvaltioiden on varmistettava, että tiedot saatetaan sen yleisöryhmän saataville, jota asia koskee, heidän omalla kielellään. Toissijaisuusperiaatteen mukaisesti tällaiset käytännön järjestelyt jätetään jäsenvaltioille.

Neuvosto ja komissio eivät hyväksy tarkistuksen 27/28/29 sitä osaa, jolla laajennettaisiin yleisön osallistumista lupien tarkistamiseen IPPC-direktiivin mukaisesti (uusi liite V). Tällainen tarkistaminen on monissa tapauksissa sisäinen hallinnollinen toimi. Siinä määrin kuin yleisön osallistuminen voi johtaa luvan muutoksiin, komission ehdotuksessa säädetään yleisön osallistumisesta lupien päivittämiseen (katso kuitenkin 4 artikla jäljempänä).

3.2.4. Lisämuutokset, joita neuvosto on tehnyt ehdotukseen

Otsikko ja johdanto-osa

Neuvosto on muuttanut jossakin määrin otsikkoa selventääkseen, että direktiivejä 85/337/ETY ja 96/61/EY muutetaan yleisön osallistumisen sekä muutoksenhaku- ja vireillepano-oikeuden osalta. Johdanto-osan 8 kappaletta on muutettu ja siitä on poistettu viittaus politiikkoihin. Tämä noudattaa lähestymistapaa, jonka mukaan tämä direktiivi ei kata politiikkoja. Johdanto-osan 9 kappaleessa viitataan nyt myös menettelyihin "päätösten" uudelleen tutkimiseksi. Tämä vastaa ehdotetun direktiivin ja Århusin yleissopimuksen asiasisältöä. Johdanto-osan 10 kappaleeseen on lisätty tekstiä sen selventämiseksi, että kyseessä ovat suunnitelmat ja ohjelmat, joissa ei ole "yleisön osallistumisen varmistamiseksi tarvittavia riittäviä säännöksiä". Komissio katsoo, että tämä käy jo ilmi johdanto-osan muista osista. Johdanto-osan 12 kappaletta muutetaan siten, että se vastaa toissijaisuus- ja suhteellisuusperiaatetta koskevaa vakiosanamuotoa.

1 artikla (tavoite)

Neuvosto on lisännyt selkeyden vuoksi direktiivin tavoitteita koskevan 1 artiklan. Tämä on hyödyllinen lisäys.

2 artikla (yleisön osallistuminen suunnitelmiin ja ohjelmiin)

Yhteisessä kannassa lisätään 2 kohdan ensimmäiseen lauseeseen ja a alakohtaan viittaus "muuttamiseen". Näin artiklasta tulee yhdenmukainen direktiivin 2001/42/EY kanssa, jota myös sovelletaan suunnitelmien ja ohjelmien muuttamiseen. Lisäksi 3 kohdassa tarkennetaan, millaisilla valtioista riippumattomilla järjestöillä on oikeus osallistua, ilmaisulla "jotka täyttävät kansallisen lainsäädännön vaatimukset". Tämä on yhdenmukainen Århusin yleissopimuksen (asianosaisia kansalaisia koskevan määritelmän) ja ehdotuksen muiden osien kanssa. Seuraavassa lauseessa sanamuoto "jotta voidaan varmistaa yleisön laaja osallistuminen" on korvattu sanamuodolla "siten, että yleisöllä on mahdollisuus valmistautua ja osallistua tehokkaasti". Sanamuoto perustuu Århusin yleissopimuksen 6 artiklan 3 kohtaan.

Artiklaan on lisätty uusi 4 alakohta, jolla artiklan säännöksistä vapautetaan "suunnitelmat ja ohjelmat, jotka on tarkoitettu ainoastaan kansallista puolustusta varten tai siviilipelastuspalvelussa toteutettavaksi". Kohta on laadittu direktiivin 2001/42/EY 3 artiklan 8 alakohdan mukaisesti, ja muutos on sen vuoksi johdonmukainen.

Lisäksi artiklaan on lisätty 5 alakohta, jotta voidaan selkeyttää suhdetta direktiiviin 2001/42/EY, jossa säädetään yleisön osallistumisesta Århusin yleissopimuksen mukaisesti sellaisten tiettyjen suunnitelmien ja ohjelmien valmisteluun, joilla todennäköisesti on merkittäviä vaikutuksia ympäristöön. Yhteisen kannan mukaan 2 artiklan säännöksiä ei sovelleta suunnitelmiin ja ohjelmiin, joiden osalta on toteutettu menettely yleisön osallistumiseksi direktiivin 2001/42/EY mukaisesti. Koska direktiivi 2001/42/EY on annettu tämän ehdotuksen jälkeen, tämä selvennys on tarpeen ja komissio hyväksyy sen.

3 artikla (direktiivin 85/337/ETY muuttaminen yleisön osallistumisen sekä muutoksenhaku- ja vireillepano-oikeuden osalta)

Sen menettelyn osalta, johon yleisöllä on oikeus osallistua, yhteisessä kannassa korvataan ilmaisu "lupamenettely" ilmaisulla "2 artiklan 2 kohdassa tarkoitetut ympäristöä koskevat päätöksentekomenettelyt" (direktiivistä 85/337/ETY) . Komissio hyväksyy tämän muutoksen, jossa otetaan huomioon erilaiset mahdollisuudet järjestää direktiivin 85/337/ETY mukainen yleisön osallistuminen ja sisällyttää se menettelyyn. Ilmaisu "ympäristöä koskevat päätöksentekomenettelyt" pohjautuu Århusin yleissopimukseen.

Komission ehdottama direktiivin 85/337/ETY 6 artiklan uusi 2 kohta on yhteisessä kannassa siirretty 4 kohtaan. Komissio hyväksyy tämän muutoksen, koska se selventää yleisön osallistumisen toteuttamisjärjestystä.

Neuvosto on lisännyt direktiivin 85/337/ETY 6 artiklan uuden 2 kohdan johdantolauseeseen ilmaisun "kohtuudella" liittyen ajankohtaan, jolloin yleisölle on ilmoitettava. Kyseisen kohdan c alakohta on muotoiltu uudestaan osittain, jotta voidaan selkeämmin määritellä tiedot, jotka on annettava toimivaltaisista viranomaisista. Komissio hyväksyy tämän.

Yhteisessä kannassa yleisölle ilmoitettavat tiedot on jaettu kahteen ryhmään. Nyt 6 artiklan 2 kohta sisältää varhaisessa vaiheessa annettavat tiedot ja uusi 3 kohta lisätiedot: ympäristövaikutusten arvioinnista saadut tiedot ja tärkeimmät kertomukset sekä toimivaltaisille viranomaisille annetut ohjeet (komission ehdotuksessa tämä sisältyi 2 kohtaan). Muut kuin 2 kohdassa mainitut tiedot, jotka saadaan vasta sen jälkeen, kun yleisölle on jo toimitettu asiaa koskevat tiedot, on toimitettava saataville ympäristöä koskevan tiedon julkisesta saatavuudesta koskevan direktiivin mukaisesti. (Direktiiviä koskeva yhteinen kanta vahvistettiin tammikuussa 2002). Samanlainen muutos tehtiin direktiiviin 96/61/EY. Sen uudessa liitteessä V 1 kohdan f alakohta siirrettiin uuteen 2 kohdan a alakohtaan ja kohtaan lisättiin b alakohta muista saataville toimitettavista merkityksellisistä tiedoista. Muutokset pohjautuvat Århusin sopimuksen (6 artiklan 2 ja 6 kohta) rakenteeseen, ja niiden tarkoituksena on vähentää viranomaisten taakkaa. Komissio hyväksyi nämä muutokset mutta katsoi kuitenkin, että toimitettavien tietojen jakaminen kahteen ryhmään ei ollut tarpeellista.

Komission ehdottamasta 6 artiklan 5 kohdan viimeisestä lauseesta on tullut uusi 6 kohta. Näin voidaan yleistää kohtuullisia määräaikoja koskeva vaatimus. Komissio hyväksyy muutoksen.

Useampien valtioiden alueelle ulottuvia tapauksia koskevan 7 artiklan osalta yhteisessä kannassa toistetaan direktiivin 85/337/ETY 1 kohdan koko teksti. Siinä korvataan komission ehdottama "lupamenettelyyn" ilmaisulla "2 artiklan 2 kohdassa tarkoitettuihin ympäristöä koskeviin päätöksentekomenettelyihin". 7 artiklan 2 kohdan loppua on mukautettu siten, että siinä otetaan huomioon komission ehdotukseen sisältyvän 6 artiklan 3 kohdan jakaminen. Uudessa 7 artiklan 5 kohdassa "lupamenettely" korvataan "2 artiklan 2 kohdassa tarkoitetuilla ympäristöä koskevilla päätöksentekomenettelyillä". Nämä muutokset vastaavat aiemmin tehtyjä muutoksia.

Yhteisessä kannassa uuden muutoksenhaku- ja vireillepano-oikeutta koskevan 10 a artiklan sanamuoto pohjautuu Århusin sopimuksen 9 artiklan 2 kohtaan niiden osalta, joiden etua asia riittävästi koskee tai jotka väittävät oikeuksiensa heikentyvän, sekä valtioista riippumattomien järjestöjen oikeudellisen aseman osalta (katso 3.2.1 edellä). Komissio hyväksyi tämän. Lisäksi b alakohdan ensimmäisen lauseen jälkeen lisättiin seuraava lause: "Jäsenvaltioiden on määriteltävä, missä vaiheessa moite päätöksiä, toimia tai laiminlyöntejä vastaan voidaan esittää." Näin otettiin huomioon mahdolliset kansalliset vaatimukset, jotka voidaan esittää Århusin yleissopimuksen mukaisesti. Tämän osalta komissio korostaa, että Århusin yleissopimuksen määräysten vaikutusta ei pidä rajoittaa jäsenvaltioiden menettelyihin liittyvillä säännöksillä. Se katsoo, että ilmaisussa "kansallisen oikeusjärjestelmän mukaisesti" otetaan riittävästi huomioon jäsenvaltioiden erityisolosuhteet ja että lisäys oli tarpeeton. Samat muutokset ja perusteet koskevat direktiivin 96/61/EY uutta 15 a artiklaa.

Direktiivin 85/337/ETY liitteessä I olevaa 22 kohtaa koskevalla yhteisen kannan 3 artiklan 6 kohdalla tekstiin sisällytetään komission ehdotuksen liite II. Ilmaisu "perusteiden" on poistettu, koska sen ei katsottu lisäävän mitään ilmaisuun "raja-arvojen". Raja-arvojen yhteyteen lisättiin ilmaisu "mahdollisesti". Komissio hyväksyi nämä muutokset, mutta katsoi kuitenkin, että ilmaisu "mahdollisesti" ei ollut tarpeen. Yhteisen kannan uudella 3 artiklan 7 kohdalla lisätään direktiivin 85/337/ETY liitteeseen II yksi luetelmakohta. Tämä on johdonmukainen 3 artiklan 6 kohdalla liitteeseen I tehdyn muutoksen kanssa, ja komissio hyväksyi muutoksen.

4 artikla (direktiivin 96/61/EY muuttaminen yleisön osallistumisen sekä muutoksenhaku- ja vireillepano-oikeuden osalta)

Neuvosto teki IPPC-direktiivin 2 artiklan 10 kohtaan samanlaisia muutoksia kuin EIA-direktiivin liitteessä I olevaan 22 kohtaan. Ilmaisu "perusteiden" on poistettu ja raja-arvojen yhteyteen lisätty ilmaisu "mahdollisesti" (katso edellä).

Yhteisessä kannassa lisätään 6 artiklan 1 kohdan ensimmäiseen alakohtaan ilmaisu "mahdollisesti", jolloin teksti kuuluu "tiivistelmä hakijan mahdollisesti tarkastelemista päävaihtoehdoista". Tämä on pieni muutos eikä se ole ristiriidassa tekstin tarkoituksen kanssa; komissio katsoo sen kuitenkin olevan tarpeeton.

Neuvosto muutti ehdotettua 15 artiklan 1 kohtaa tehtävistä päätöksistä, joiden tekemiseen yleisölle on annettava mahdollisuus osallistua direktiivin 96/61/EY mukaisesti. Komission ehdotuksen mukaan yleisöllä olisi mahdollisuus osallistua päätöksentekomenettelyyn, joka koskee lupien myöntämistä tai lupien taikka lupaehtojen päivittämistä. Neuvosto rajoitti säännöksen soveltamisalaa. Yhteisen kannan tekstin mukaan yleisölle, jota asia koskee, annetaan mahdollisuus osallistua menettelyyn, joka koskee luvan myöntämistä uusia laitoksia varten, luvan myöntämistä olennaiseen muutokseen laitoksen toiminnassa sekä "laitoksen luvan tai lupaehtojen tarkistamista 13 artiklan mukaisesti, jos sen ympäristövaikutukset ovat niin merkittäviä, että luvassa olevia päästöjen raja-arvoja on merkittävästi muutettava". Komissio ei hyväksynyt tätä rajoitusta lupien päivittämiseen, koska se ei katso sen olevan Århusin yleissopimuksen mukaista. Yleissopimuksen 6 artiklan 10 artiklan mukaan lupaehtoja ajan tasalle saatettaessa yleisön osallistumista koskevia määräyksiä sovelletaan "tarvittaessa mutatis mutandi". Komissio katsoo, että lupien päivittämisen on periaatteessa kuuluttava säännösten soveltamisalaan. Vaikka "tarvittaessa" voidaan ymmärtää siten, että erityisesti "puhtaasti muodolliset" päivitykset eivät edellytä yleisön osallistumista, tämä ei oikeuta sitä, että soveltamisalan ulkopuolelle jää merkittävä ryhmä lupien päivityksiä. Yhteisessä kannassa sekä lupien myöntäminen että päivittäminen olemassa olevia laitoksia varten edellyttäisi yleisön osallistumista ainoastaan mainitussa olosuhteissa, mikä jättäisi viranomaisille huomattavasti harkintavaltaa. Yhteisen kannan mukaan yleisöllä ei olisi oikeutta osallistua päätöksiin päivityksistä, jotka johtuvat toiminnan turvallisuudesta tai parhaiden käytettävissä olevien tekniikoiden ja lainsäädännön muutoksista. Komissio kirjasi lisäksi neuvoston pöytäkirjaan lausunnon siitä, että se ei voi tukea yhteisessä kannassa olevan 4 artiklan 3 kohdan a alakohdan kolmannen luetelmakohdan sanamuotoa (liite).

Yhteisessä kannassa muutetaan 17 artiklan 1 kohtaa siten, että toinen lause lisätään kohdan loppuun muuttamatta sitä, mikä selkeyttää esitystapaa.

5 artikla (direktiivin saattaminen osaksi kansallista lainsäädäntöä)

Sanamuotoa mukautettiin vakiosanamuodon mukaiseksi, ja määräaika direktiivin saattamiselle osaksi kansallista lainsäädäntöä muutettiin niin, että tietyn päivämäärän sijasta se on "2 vuotta direktiivin voimaantulosta". Tämä vastaa komission ehdotuksessa esitettyä aikataulua.

6 artikla (voimaantulo)

Sanamuotoa muutettiin niin, että direktiivi tulee voimaan päivänä, jona se julkaistaan Euroopan yhteisöjen virallisessa lehdessä, ei kahdentenakymmenentenä päivänä julkaisemisesta.

Liite I

Neuvosto poisti liitteen f kohdasta viittauksen neuvoston direktiiviin 1999/30/EY, ensimmäiseen "johdannaisdirektiiviin", joka annettiin ilmanlaadun arviointia ja hallintaa koskevan neuvoston direktiivin 96/62/EY (ilmanlaadun puitedirektiivin) perusteella. Komissio hyväksyi tämän muutoksen, koska perusvelvoite laatia ilmanlaatua koskevia suunnitelmia ja ohjelmia perustuu ilmanlaadun puitedirektiiviin ja liittyy siten kaikkiin sen perusteella annettuihin johdannaisdirektiiveihin.

Neuvosto poisti g kohdan, jonka mukaan käytössä olevan kaatopaikan pitäjän esittämä kunnostussuunnitelma kuuluisi suunnitelmiin ja ohjelmiin, joita koskeviin päätöksiin yleisö voi osallistua. Neuvosto katsoi, että yleisön osallistuminen näitä erityisiä suunnitelmia koskeviin päätöksiin ei ole asianmukaista, koska kaatopakkadirektiivissä 1999/31/EY säädetään suunnitelmia koskevista edellytyksistä ja vaatimuksista. Uusien kaatopaikkojen mahdollisesta perustamisesta ja sijoittamisesta tehtäisiin direktiivin 75/442/ETY mukainen jätehuoltosuunnitelma, jonka laatimiseen yleisö osallistuu.

4. PÄÄTELMÄT

Komissio katsoo, että yhteisessä kannassa ei muuteta komission ehdotuksen tavoitteita eikä peruslähestymistapaa ja että siitä itse asiassa selvennetään joitakin näkökohtia. Ehdotusta on kuitenkin heikennetty joiltakin osin, erityisesti on rajoitettu IPPC-direktiiviin perustuvaa yleisön osallistumista. Komissio on myös huolissaan siitä, että muutoksenhaku- ja vireillepano-oikeutta koskevia säännöksiä voidaan tulkita liian suppeasti. Yleisesti ottaen komissio tukee yhteistä kantaa, lukuun ottamatta sitä, että siinä rajoitetaan yleisön rajoittamista neuvoston direktiiviin 96/61/EY perustuvaan lupien päivittämiseen.

5. LAUSUMAT

Komission sekä neuvoston ja komission yhdessä antamat lausumat ovat tämän tiedonannon liitteessä.

Liite

4 artiklan osalta

"Komissio ilmoittaa, ettei se voi hyväksyä neuvoston tekstin sanamuotoa 4 artiklan 3 kohdan a alakohdan kolmanneksi luetelmakohdaksi, joka koskee yleisön osallistumista neuvoston direktiivin 96/61/EY mukaiseen lupaehtojen päivittämiseen.

Komissio katsoo, että sanamuoto on oikeudellisesti epäselvä sen vuoksi, että siinä viitataan toisaalta IPPC-direktiivin 13 artiklan perusteisiin, joita tämän jälkeen voimakkaasti rajoitetaan tekstin toisessa osassa olevilla lisäehdoilla. Komissio katsoo, että sanamuoto ei ole yhdenmukainen Århusin yleissopimuksen 6 artiklan 10 kohdan kanssa, jossa periaatteessa sallitaan yleisön osallistuminen päivitykseen. Komissio ei katso, että artiklan sanat "tarvittaessa" sallivat sellaisia laajoja rajoituksia, joita neuvoston tekstissä tehdään.

Näin ollen komissio varaa itselleen oikeuden palata asiaan ehdotuksen toisessa käsittelyssä."

Århusin yleissopimuksen täytäntöönpanosta yhteisössä

"Neuvosto korostaa, että jäsenvaltioiden ja yhteisön olisi voitava panna täytäntöön tiedon saantia, kansalaisten osallistumisoikeutta sekä muutoksenhaku- ja vireillepano-oikeutta ympäristöasioissa koskevan Århusin yleissopimuksen toinen pilari mieluiten vuoden 2003 puoliväliin mennessä.

Erityisesti on kuitenkin myös varmistettava, että yhteisön toimielimet soveltavat yleissopimuksen asiaankuuluvia määräyksiä. Näin ollen neuvosto kehottaa komissiota esittämään mahdollisimman pian asianmukaisen ehdotuksen, johon sisältyvät tarvittavat toimenpiteet, joiden avulla yhteisön toimielimet voivat panna yleissopimuksen toisen pilarin täytäntöön.

Komissio ilmoittaa työstävänsä parhaillaan mahdollisia vaihtoehtoja yleissopimuksen kolmen pilarin periaatteisiin liittyvien, yhteisön toimielimiä koskevien määräysten yhtenäistämiseksi. Ympäristöä koskevan tiedon saantiin liittyen asetus (EY) N:o 1049/2001 Euroopan parlamentin, neuvoston ja komission asiakirjojen saamisesta yleisön tutustuttavaksi kattaa jo useimmat näkökohdat. Sitä on jatkossa täydennettävä, ja siinä on otettava huomioon myös toinen ja kolmas pilari".